CELEX: 32022D0033
Language: bg
Date: 2022-01-10 00:00:00
Title: Решение за изпълнение (ЕС) 2022/33 на Комисията от 10 януари 2022 година за отмяна на Решение за изпълнение (ЕС) 2021/2021 относно някои спешни мерки във връзка с африканската чума по свинете в Германия (нотифицирано под номер С(2022) 155) (само текстът на немски език е автентичен) (текст от значение за ЕИП)

12.1.2022   
               
               
                  BG
               
               
                  Официален вестник на Европейския съюз
               
               
                  L 7/17
               
            
         РЕШЕНИЕ ЗА ИЗПЪЛНЕНИЕ (ЕС) 2022/33 НА КОМИСИЯТА
         от 10 януари 2022 година
         за отмяна на Решение за изпълнение (ЕС) 2021/2021 относно някои спешни мерки във връзка с африканската чума по свинете в Германия
         
            
               (нотифицирано под номер С(2022) 155)
            
         
         (само текстът на немски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 259, параграф 1 от него,
         като има предвид, че:
         
                     (1)
                  
                  
                     Африканската чума по свинете е инфекциозна вирусна болест по отглежданите и дивите свине, която може да окаже сериозно въздействие върху съответната популация от животни и върху рентабилността на свиневъдството и да причини смущения в движенията на пратки от тези животни и продукти от тях в рамките на Съюза и в износа към трети държави.
                  
               
                     (2)
                  
                  
                     При поява на огнище на африканска чума по свинете при отглеждани свине съществува сериозен риск от разпространение на болестта към други животновъдни обекти за отглеждани свине.
                  
               
                     (3)
                  
                  
                     С Делегиран регламент 2020/687 на Комисията (2) се допълват правилата за контрол на болестите от списъка, посочени в член 9, параграф 1, букви а), б) и в) от Регламент (ЕС) 2016/429 и определени като болести от категории A, B и C в Регламент за изпълнение (ЕС) 2018/1882 на Комисията (3). По-специално в членове 21 и 22 от Делегиран регламент (ЕС) 2020/687 се предвиждат определянето на ограничителна зона при поява на огнище на болест от категория А, включително африканска чума по свинете, както и прилагането на определени мерки в нея. Освен това в член 21, параграф 1 от посочения делегиран регламент се предвижда, че ограничителната зона включва защитна зона, надзорна зона и, ако е необходимо, допълнителни ограничителни зони около или в непосредствена близост до защитните и надзорните зони.
                  
               
                     (4)
                  
                  
                     След появата на огнище на африканска чума по свинете при отглеждани свине в провинция Мекленбург-Предна Померания, Германия, което беше потвърдено на 15 ноември 2021 г., и получаване на информацията от посочената федерална държава членка относно ситуацията с болестта на нейна територия, беше прието Решение за изпълнение (ЕС) 2021/2021 на Комисията (4). В посоченото решение за изпълнение се предвижда, че Германия гарантира, че ограничителната зона, в която се прилагат мерките, предвидени в Делегиран регламент (ЕС) 2020/687 за защитните и надзорните зони, обхваща най-малко областите, посочени в приложението към посоченото решение за изпълнение. Посоченото решение за изпълнение се прилага до 15 февруари 2022 г.
                  
               
                     (5)
                  
                  
                     В края на декември 2021 г. Германия уведоми Комисията за настоящата благоприятна обстановка по отношение на африканската чума по свинете при отглеждани свине в ограничителната зона в провинция Мекленбург-Предна Померания и че мерките за защитните и надзорните зони са надлежно изпълнени в съответствие с Делегиран регламент (ЕС) 2020/687, за да се предотврати по-нататъшното разпространение на болестта.
                  
               
                     (6)
                  
                  
                     Предвид настоящата благоприятна обстановка по отношение на африканската чума по свинете при отглеждани свине в провинция Мекленбург-Предна Померания и надлежно приложените от Германия мерки, както и с цел да се предотвратят ненужни затруднения в търговията, е целесъобразно Решение за изпълнение (ЕС) 2021/2021 да бъде отменено, считано от 15 януари 2022 г.
                  
               
                     (7)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение за изпълнение (ЕС) 2021/2021 се отменя, считано от 15 януари 2022 г.
         
         
            Член 2
            Адресат на настоящото решение е Федерална република Германия.
         
         
            Съставено в Брюксел на 10 януари 2022 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  OB L 84, 31.3.2016 г., стр. 1.
         
            (2)  Делегиран регламент (ЕС) 2020/687 на Комисията от 17 декември 2019 г. за допълнение на Регламент (ЕС) 2016/429 на Европейския парламент и на Съвета по отношение на правила за профилактика и контрол на някои болести от списъка (ОВ L 174, 3.6.2020 г., стр. 64).
         
            (3)  Регламент за изпълнение (ЕС) 2018/1882 на Комисията от 3 декември 2018 г. за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка (ОВ L 308, 4.12.2018 г., стр. 21).
         
            (4)  Решение за изпълнение (ЕС) 2021/2021 на Комисията от 18 ноември 2021 г. относно определени мерки за защита във връзка с болестта африканска чума по свинете в Германия (ОВ L 413, 19.11.2021 г., стр. 34).